पाएं अपने शहर की ताज़ा ख़बरें और फ्री ई-पेपरडाउनलोड करें
ऑक्सीजन रिफिलिंग मैनेजमेंट सिस्टम के सफल कार्यान्वयन के बाद अब जेसी बोस विज्ञान एवं प्रौद्योगिकी विश्वविद्यालय ने ‘कोविड-19 हेल्प-डेस्क’ (https://jcboseust.ac.in/content/covid_desk) शुरू की है। यह कोरोना रोगियों और उन लोगों के लिए जो उनकी मदद कर सकते हैं, उनके लिए संसाधन साझा करने का मंच प्रदान करेगा। इसके क्रियान्वयन के लिए विश्वविद्यालय ने 200 से अधिक स्टूडेंट वालंटियर्स की टीम बनाई है। ये कोरोना पीड़ितों के लिए दवाइयों, प्लाज्मा, ऑक्सीजन सिलेंडर, ऑक्सीजन कन्संट्रेटर, आईसीयू बेड और वेंटिलेटर जैसी चिकित्सा सुविधाओं की व्यवस्था करेंगे।
डेस्क ने अभी तक 100 कोरोना मरीजों की मदद की है
इसकी शुरूआत विश्वविद्यालय के कंप्यूटर सेंटर और डिजिटल अफेयर्स सेल ने की है। स्टूडेंट वालंटियर्स की टीम अभी तक प्रदेशभर में गंभीर रूप से बीमार लगभग 100 कोरोना पीड़ित मरीजों के लिए प्लाज्मा, ऑक्सीजन सिलेंडर और आईसीयू बेड की व्यवस्था कर चुकी है। कुलपति प्रो. दिनेश कुमार ने कहा कि विद्यार्थियों ने संकट के समय मानवता की सेवा करने के लिए एक बड़ी जिम्मेदारी उठाई है। कोरोना पीड़ित मरीजों की संख्या में लगातार हो रही वृद्धि के कारण चिकित्सा सुविधाओं को लेकर उत्पन्न मांग और आपूर्ति को एकीकृत करने तथा पूरा करने की दिशा में कोविड-19 हेल्प-डेस्क एक सार्थक पहल है। उन्होंने कहा समाज के ऐसे लोग जो जरूरतमंदों की मदद करना चाहते हैं, लेकिन उचित प्लेटफार्म और प्रामाणिक स्रोत के आभाव में उन तक नहीं पहुंच पाते।
जरूरतमंद इस डेस्क पर अपनी मांग दर्ज करा सकता है
डॉ. नीलम दूहन के अनुसार कोविड-19 हेल्प-डेस्क प्लेटफार्म को इस तरह से विकसित किया गया है कि जरूरतमंद व्यक्ति अपनी मांग दर्ज करा सकता है तथा मांग के अनुरूप संसाधन रखने वाला व्यक्ति ऐसी जरूरत को पूरा करने के लिए अपनी उपलब्धता दर्ज करा सकता है। हालांकि वास्तविकता यह है कि मांग तथा आपूर्ति के बीच काफी अंतर है। इसलिए स्टूडेंट वालंटियर्स जो अपने घर से डेटाबेस की निगरानी कर रहे हैं, वे जरूरी संसाधनों को जुटाने के लिए अपनी व्यक्तिगत क्षमता के आधार पर व्यवस्थित करने के लिए भी काम कर रहे हैं। विश्वविद्यालय विभिन्न सामाजिक संगठनों, एनजीओ और स्थानीय प्रशासन से भी संपर्क बना रहा है ताकि जरूरतमंदों मरीजों के लिए अधिकतम संसाधनों की व्यवस्था की जा सके।
हेल्प डेस्क को वास्तविक समय में अपडेट किया जा रहा है
कंप्यूटर इंजीनियरिंग विभाग के अध्यक्ष प्रो. कोमल कुमार भाटिया के अनुसार कोरोना मरीजों के लिए संसाधन जुटाने के लिए बनाए गए डेटाबेस आधारित कोविड-19 हेल्प-डेस्क को वास्तविक समय में अपडेट किया जा रहा है और कोई भी व्यक्ति ऑक्सीजन सिलेंडर, बेड, होम आईसीयू और वेंटिलेटर जैसे उपलब्ध संसाधनों का विवरण प्लेटफार्म पर दर्ज करा सकता है। शुरुआत में इस पहल के तहत दिल्ली व हरियाणा के चुनिंदा शहरों को लाया गया है। यदि यह सफल रहता है तो संसाधनों की उपलब्धता के आधार पर अन्य शहरों को जोड़ते हुए इसका विस्तार किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn